# **Praktikunderviser søges til barselsvikariat**

***10.02.2022***

**Motiveres du af at udvikle og skabe de bedst mulige rammer for læringsrum, hvor unge med særlige behov og generelle indlæringsudfordringer kan trives og udvikle sig fagligt, personligt og socialt med den rette støtte? Springbræt Aarhus har et barselsvikariat ledigt i perioden 19.04.2022 – 01.04.2023. Vi er en Særligt Tilrettelagt Ungdomsuddannelse (STU) i hjertet at Aarhus og er en skole i god udvikling.**

Vores nye medarbejder skal kunne varetage undervisningen på vores praktiklinje som er beskrevet på vores hjemmeside. Her består arbejdet i at undervise, vejlede og støtte de unge således at de hjælpes til gode kompetencer og kendskab til arbejdsmarkedet gennem fælles praktikbesøg og praktikforløb. Der er en fast struktur for linjen således at underviseren primært skal koncentrere sig om planlægning, støtte og formidling – dog stadig med plads til initiativ og opfindsomhed. Undervisningen foregår på små hold med ca. 7 elever.

Desuden har man en tæt kontakt til flere kontaktelever og fungerer som tovholder i de unges uddannelsesforløb, således de unge vejledes og støttes på bedst mulig vis. Det indebærer statussamtaler og målsætning samt evaluering i forløbsplaner med den enkelte unge og samarbejde/møder med flere af de berøringsflader den unge har med STU-vejledningen, sagsbehandlere, andre kommunale instanser og betydningsfulde netværk.

Vi har desuden vores eget kollegium for skolens STU-elever; Springbræt Aarhus Kollegiet. Her yder vi bostøtte til de unge, og en del af det kommende arbejde kan ligge her. Bostøtten tager udgangspunkt i den unges egne ressourcer og støtter bl.a. den unge i almen daglig livsføring, deltagelse i samfundslivet eller i opbygning af netværk.

Springbræt Aarhus har i alt tilknyttet omkring 45 elever og er en skole der tilbyder forskellige forløb, med henblik på uddannelse og jobafklaring, for unge med særlige behov mellem 16-25 år. Fælles for alle unge er, at de har kognitive udfordringer, som gør at de ikke kan tage en almen ungdomsuddannelse. Deres kognitive udfordringer vedrører autismespektrum forstyrrelser, psykiske og sociale problemer, opmærksomhedsforstyrrelser eller andre generelle indlæringsudfordringer. Vi arbejder ud fra en inddragende og anerkendende tilgang med fokus på plads til forskellighed i en skemalagt og struktureret hverdag.

Vi tilbyder en spændende skole i udvikling, hvor der er mulighed for stor medindflydelse og et godt kollegaskab med skolens 10 ansatte. Vi vægter højt at der er kvalitet og fagligt engagement i arbejdet omkring de unge samt tid til relationer i elevarbejdet. Der vil være en periode med overlap og den tidligere underviser er på andre opgaver indenfor det samme område.

Du bidrager med en nærværende, humoristisk og rummelig tilgang i dit arbejde og er god til at skabe trygge og tillidsfulde relationer til vores elever. Du har en relevant uddannelse som lærer, pædagog eller anden erfaring der er relevant for linjen. Du har erfaring med at planlægge, formidle og tilpasse undervisning samt pædagogisk støtte og vejledning. Du har gode samarbejdsevner og en veludviklet mentaliseringsevne og lyst til at gøre en forskel for unge med særlige behov.

Læs mere om Springbræt Aarhus på vores hjemmeside [www.springbraet-aarhus.dk/](http://www.springbraet-aarhus.dk/), se billeder fra vores hverdag på facebook og instagram eller kontakt vores daglige leder Anne-Louise Morsing for mere information.

**Kontakt**

Daglig leder Anne-Louise Morsing

Tlf.: 51 83 71 09

Mail: springbraet@fo-aarhus.dk

|  |  |  |  |
| --- | --- | --- | --- |
| **Ansøgningsfrist**Nu | **Ansættelsessamtaler**Løbende |  | **Ansættelsesforhold**Fuld tid |